Hans Kristian Skibby (DD), 2023-11-10:
Fra Danmarksdemokraternes side skal der jo også kommenteres på det lovforslag, som skatteministeren har fremsat til behandling her i Folketinget i dag.
Jeg skal da også fra starten gøre gældende, at det med de her såkaldte bunkebryllupper er noget, som vi i Danmarksdemokraterne egentlig troede var forbudt i Danmark.
Men det er det åbenbart ikke, når det drejer sig om lovbehandling, og det kan der være gode grunde til.
Nogle af elementerne kan også være meget små, det er vi helt med på, og der kan også godt være nogle tilfælde, hvor det giver god mening at sammensætte forskellige delelementer i den samme lovfremsættelse.
Men det ændrer ikke på, at når vi laver de her meget store bryllupper, hvor man blander alt muligt godt fra havet sammen, så giver det i hvert fald nogle udfordringer for fagordførerne i de forskellige partier.
Jeg sidder ikke og leder efter hår i suppen, men hvad nu, hvis der er noget, som er, ja, det kunne enten være forligsbelagt for nogle af parterne her i Folketinget, men det kunne også være noget, man ikke rigtig kan se sig selv i?
Så jeg vil i hvert fald gerne have ministeren, når ministeren kommer herop, til lige at fortælle, om han vil være åben for at kunne åbne for delelementer af det her lovforslag, hvis der er noget af det, som ikke viser sig hensigtsmæssigt at støtte.
Det kan der jo være forskellige tilgange til.
Vi synes jo også, at grundlæggende forbedringer, effektiviseringer og forenklinger er noget, der lugter godt, også i et lovreguleret samfund som det danske.
Men det ændrer ikke på, at vi også kigger på nogle af de henvendelser, vi får i forbindelse med lovenes tilblivelse, og for nogle af dem har det jo også været med negativt fortegn, i forhold til at nogle brancher oplever det som uhensigtsmæssigt.
I forbindelse med det her lovforslag gør det sig især gældende omkring de virksomheder, der importerer brugte autocampere, altså hvor man eksempelvis får en 5 år gammel eller 10 år gammel autocamper ind i Danmark, og så skal den beregnes afgiftsmæssigt for at kunne komme ind og køre på eksempelvis dansk afgift.
Der er nogle virksomheder, der har specialiseret sig i det.
Det er faktisk en voksende forretning i Danmark med autocampere, og man kan i hvert fald se i den opgørelse, der er kommet fra f.eks. Dansk Autocamper Import, at beregningerne klart siger, at de i 2023 har importeret 62 autocampere, og ud af dem er der kun 6, som ikke vil blive påvirket negativt af den her forenkling.
Det betyder altså, at 56 af de autocampere, som er blevet indført i Danmark, vil kunne se frem til en markant større afgift ved genberegning, og jeg synes i hvert fald, at vi skal have skatteministeren til at konkretisere, hvad betydningen af det er.
Jeg kan løfte sløret for, at det har noget at gøre med, at nogle af de her autocampere kører efter en norm, der betyder, at hvis ikke der foreligger Euro 5 eller Euro 6 for brugsmålinger eller WLTP-målinger af CO 2 -udledninger, så er der nogle af de her, som vil få en helt anden beregning.
Vi synes, det er vigtigt, at vi får det undersøgt.
Dermed ikke sagt, at vi ikke ender med at kunne stemme for lovforslaget.
Rigtig meget af det, som alle de andre gode ordførere før mig har været oppe og fortælle om, er ting, som vi så sandelig også godt kan se os selv i.
Så det er ikke en kritik af det samlede lovforslag.
Det er delelementer heri, som vi ønsker belyst en ekstra gang.
Men det har vi jo så også frem til tredjebehandlingen til at få gjort.
Så på den baggrund sender vi den videre fra Danmarksdemokraternes side uden endelig stillingtagen.
Tak for ordet.